《忆昔行赠朱伯贤还会稽》
明代·释宗泐

忆昔相逢白门道，君方壮年我差少。同乡异域心最亲，月夕风晨写怀抱。

南台御史能荐才，荐才先取文章好。当时结交多俊髦，羡君独得声名早。

江城一别三十秋，我出匡徒君宦游。甲兵满地音信断，越云楚水情悠悠。

今春钱塘忽相见，君未全衰我犹健。探得囊中著述书，松斋晓日开新卷。

君承明诏入史局，我亦奏对延和殿。秋深俱放还旧山，兼有赐金并赐燕。

君家云巢鉴湖曲，鲭鱼脍肥粳稻熟。脱巾露顶松石间，如鹿如麋不羁束。

我歌此曲空复情，烈风荡海鸿冥冥。世间富贵自可轻，且学清狂如贺生。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。